
Text rozhodnutia
Súd: Krajský súd Prešov Spisová značka: 19Co/60/2016 Identifikačné číslo súdneho spisu: 8715213937 Dátum vydania rozhodnutia: 31. 03. 2016 Meno a priezvisko sudcu, VSÚ: JUDr. Zlata Simková ECLI: ECLI:SK:KSPO:2016:8715213937.1 Uznesenie Krajský súd v Prešove v právnej veci navrhovateľa: X. W., bytom Q. C. XXXX/X, proti odporcovi: Poštová banka, a.s., os sídlom Dvořákovo nábrežie 4, Bratislava, IČO: 31 340 890, o určenie neplatnosti Dohody o zrážkach zo mzdy a vydanie predbežného opatrenia, o odvolaní odporcu proti uzneseniu Okresného súdu Poprad č.k. 12C/472/2015-16 zo dňa 21.12.2015 takto jednohlasne r o z h o d o l : Potvrdzuje uznesenie. o d ô v o d n e n i e : Napadnutým uznesením súd prvého stupňa nariadil predbežné opatrenie, ktorým uložil zamestnávateľovi navrhovateľa spoločnosti Schüle Slovakia, s.r.o., so sídlom Teplická 3860/34A, Poprad, IČO: 36 460 567, aby nevykonával zrážky zo mzdy navrhovateľa v prospech odporcu na základe Dohody o zrážkach zo mzdy, ktorá je súčasťou Zmluvy o úvere č. 5738525787 zo dňa 27.08.2012 a to do právoplatnosti skončenia konania vo veci samej. V odôvodnení uviedol, že navrhovateľ vo veci samej sa domáha určenia, že Dohoda o zrážkach zo mzdy, ktorá je súčasťou Zmluvy o úvere zo dňa 27.08.2012 je neplatná. Uvedenú zmluvu uzavrel na sumu 5.000 eur s ročnou úrokovou sadzbou 19 %, ktorú mal splácať v mesačných splátkach po 121,85 eur. Jej súčasťou bola aj Dohoda o zrážkach zo mzdy, ktorá nebola uzavretá na osobitnej listine. Tieto zmluvy sú spotrebiteľskými formulárovými zmluvami, ktorých obsah navrhovateľ ovplyvniť nemohol. Dohoda o zrážkach zo mzdy je v úverovej zmluve inkorporovaná v časti 2 bod 5 menším písmom. Dohoda neobsahuje výšku zabezpečenej pohľadávky, nie je z nej zrejmá určitá pohľadávka. Okrem toho, že je neurčitá, je aj v rozpore s ust. § 37 ods. 1 a § 39 OZ. Dohoda o zrážkach zo mzdy musí byť vo forme osobitnej listiny a spotrebiteľ musí byť poučený o dôsledkoch jej uzavretia a musí mať možnosť ju odmietnuť, čo dodržané nebolo. Takto formulovaná Dohoda spôsobuje hrubú nerovnováhu v neprospech navrhovateľa ako spotrebiteľa. Odporcovi tak poskytuje neobmedzenú možnosť uspokojenia jeho nárokov voči spotrebiteľovi a to aj vyplývajúcich z neprijateľných zmluvných podmienok a zmluvných ustanovení v rozpore so zákonom, lebo proces zrážok zo mzdy nepodlieha súdnej kontrole. Odporca vyzval zamestnávateľa navrhovateľa, aby vykonával zrážky zo mzdy vo výške 126,85 eur mesačne na základe uvedenej Dohody. Zrážky sa vykonávajú, čím pretrváva stav zasahujúci do jeho majetkovej sféry. Uvedený stav možno odstrániť len rozhodnutím súdu, čím je splnená podmienka naliehavého právneho záujmu v prípade určovacej žaloby. Navrhovateľ vo veci samej zároveň požiadal o vydanie predbežného opatrenia, ktorým by súd uložil zamestnávateľovi navrhovateľa povinnosť nevykonávať zrážky zo mzdy v z mysle Dohody o zrážkach zo mzdy. Návrh odôvodnil tým, že zrážky zo mzdy sú nezákonné, keďže sú vykonávané na základe neplatnej Dohody o zrážkach zo mzdy. V tejto súvislosti poukázal na odôvodnenie návrhu vo veci samej. Vykonávaním zrážok zo mzdy na základe neplatnej dohody nepochybne dochádza k zásahom do jeho majetkovej sféry a udržiava sa objektívny stav právnej neistoty. Jedine predbežným opatrením možno dosiahnuť stav, kedy sa zabezpečí zamedzenie neoprávnených zásahov do jeho majetkovej sféry resp. vlastníckeho práva. Obdobný názor zaujala aj rozhodovacia činnosť súdov SR, v zmysle ktorej je potrebné prihliadnuť na skutočnosť tvrdenú navrhovateľom, že inštitút Dohody o zrážkach zo mzdy nie je založený na objektívnom vyhodnotení výšky dlhu, ale na subjektívnej predstave veriteľa o výške pohľadávky a jej príslušenstva. Výška pohľadávky síce môže mať oporu v zmluve, ale pri zmluve so zmluvnými podmienkami, ktoré neboli predmetom posúdenia súdu alebo inej objektívnej inštitúcie, je relevantné ex offo súdne preskúmanie práve z dôvodu nebezpečenstva, že spotrebiteľ zmluvné podmienky nedokáže vyhodnotiť. Súd prvého stupňa svoje rozhodnutie odôvodnil podľa § 74 ods. 1, § 76 ods. 1 písm. f/, § 76 ods. 2, 3, 4, § 77 ods. 1, § 102 ods. 1 a § 145 zák. č. 99/1963 Zb. Občianskeho súdneho poriadku (ďalej len O.s.p.) a skonštatoval, že sa stotožnil so skutkovými a právnymi dôvodmi návrhu na nariadenie predbežného opatrenia, preto mu vyhovel. Uviedol, že o trovách predbežného opatrenia bude rozhodnuté vo veci samej. Proti uvedenému rozhodnutie v zákonom stanovenej lehote podal odvolanie odporca a to z dôvodov podľa § 205 ods. 2 písm. b/, c/, d/, f/ O.s.p. V odvolaní namietal, že vo veci neboli splnené podmienky na vydanie predbežného opatrenia. Podľa odvolateľa návrh na vydanie predbežného opatrenia neobsahuje opísanie rozhodujúcich skutočností, ktoré by odôvodňovali naliehavosť predbežného opatrenia. V tejto súvislosti poukázal na ust. § 75 ods. 2 a § 79 ods. 1 O.s.p. Navrhovateľ má dôkaznú povinnosť na preukázanie skutočnosti, že je daný dôvod na nariadenie predbežného opatrenia, má povinnosť tvrdenia a preukázania hroziacej ujmy. Musí osvedčiť, že bez nariadenia predbežného opatrenia by mu mohla vzniknúť ujma značná, závažná a dokonca neodstrániteľná. Jeho tvrdenia nie sú ani jednou z požadovaných náležitostí. Ak považuje Dohodu o zrážkach zo mzdy za neprijateľnú zmluvnú podmienku, nemôže byť to vnímané ako rozhodujúca skutočnosť odôvodňujúca nariadenie predbežného opatrenia. Navrhovateľ rovnako neopísal rozhodujúce skutočnosti odôvodňujúce nariadenie predbežného opatrenia. Neuvádza, z akého dôvodu je zrážaná výška v rozpore s § 551 ods. 1 zák. č. 40/1964 Zb. Občianskeho zákonníka. Nie je zrejmé, či spochybňuje finančné nároky zo Zmluvy o úvere, alebo má záujem o zneplatnenie jedného ustanovenia Zmluvy o úvere. Návrh navrhovateľa preto neobsahuje dostatočné naplnenie uvedených náležitostí. V tejto súvislosti poukázal na uznesenie Ústavného súdu SR sp. zn. III.ÚS/316/2012 a rozhodnutie Krajského súdu v Prešove sp. zn. 14Co/69/2011. Podľa odvolateľa k návrhu na nariadenie predbežného opatrenia na základe tvrdenia, že zrážky zo mzdy sú nezákonné pre neplatnosť Dohody o zrážkach zo mzdy to nepostačuje na odôvodnenie nariadenia predbežného opatrenia. Nie je konkretizované, v čom spočíva „neplatnosť zmluvnej podmienky, ani akému zákonnému ustanoveniu odporuje Dohoda. Odporca Dohodou o zrážkach zo mzdy si uplatňuje svoje právo vyplývajúce mu zo Zmluvy o úvere v súlade s právnymi predpismi a ust. § 551 ods. 1 OZ. Rovnako rozhodnutiu súdu prvého stupňa vytýkal jeho nedostatočné odôvodnenie. Dohoda o zrážkach zo mzdy je zabezpečením pohľadávky navrhovateľa vzniknutej zo Zmluvy o úvere pre prípad nesplnenia peňažného záväzku. Poukázal aj na zák. č. 250/2007 Z.z. o ochrane spotrebiteľa, v ktorom je dohoda o zrážkach zo mzdy upravená ako v „lex specialis“ Aj Smernica 2008/48/ES o zmluvách o spotrebiteľskom úvere pripúšťa zabezpečenie spotrebiteľských zmlúv. Žiaden predpis EÚ nezakazuje zabezpečenie záväzkov zo spotrebiteľskej zmluvy dohodou o zrážkach zo mzdy. Odporca vykonáva zrážky v zmysle Dohody o zrážkach zo mzdy uzavretej v súlade s právnymi predpismi. Nedochádza k bezdôvodnému zásahu do majetku navrhovateľa. Výška pohľadávky uplatnenej Dohodou o zrážkach zo mzdy je presne určená. K realizácii tohto inštitútu došlo z dôvodu porušenia Zmluvy o úvere. Navrhovateľ sa návrhom vo veci samej domáha zdržania sa použitia Dohody o zrážkach zo mzdy, nie určenia výšky pohľadávky. Odporca v odvolaní namietal tiež nepreukázanie podmienok vydania predbežného opatrenia z dôvodu spôsobenia vážnej a nenapraviteľnej škody. Vykonávanie zrážok je v prospech navrhovateľa, nakoľko dochádza k znižovaniu jeho záväzku, ako aj sumy, z ktorej bude musieť platiť príslušenstvo pohľadávky. Dochádza tak teda k ďalšiemu zhoršovaniu jeho postavenia. Vydaním predbežného opatrenia sú poškodzované práva odporcu. Rovnako vytýkal súdu prvého stupňa to, že sa nezaoberal proporcionalitou, t.j. vznikom neprimeranej ujmy niektorému z účastníkov. Nariadené predbežné opatrenie neprimerane zasahuje do práv odporcu ako veriteľa a to do práva na uspokojenie jeho peňažnej pohľadávky. Ide o nedôvodný a účelový zásah. Z odôvodnenia napadnutého uznesenia nevyplýva, aby zásah súdu bol potrebný a nevyhnutný. Rovnako vyslovil nesúhlas s tvrdením, že konanie odporcu je v rozpore s dobrými mravmi. V ďalšom poukázal na to, že odporca vykonáva zrážky zo mzdy v rovnakej výške ako je výška mesačnej splátky v zmysle Zmluvy o úvere. Dal do pozornosti to, že je banková inštitúcia pôsobiaca na území SR 20 rokov a pod dozorom štátnych orgánov. Kontrakčný postup účastníkov bol zákonný a v súlade s platnou zákonnou úpravou v čase uzavretia Zmluvy o úvere. Navrhol preto, aby odvolací súd napadnuté uznesenie v zmysle § 220 O.s.p. zrušil a konanie zastavil, alebo aby napadnuté uznesenie zrušil a vec vrátil súdu prvého stupňa na ďalšie konanie. K odvolaniu sa vyjadril navrhovateľ tak, že sa stotožňuje s právnym názorom súdu prvého stupňa vysloveným v napadnutom uznesení a odvolanie odporcu proti nemu považuje za nedôvodné. Podľa navrhovateľa skutočnosti rozhodujúce pre nariadenie predbežného opatrenia v predmetnej veci vyplývajú z nezákonnosti a neplatnosti Dohody o zrážkach zo mzdy, na základe ktorej dochádza k zásahu do majetku a vlastníckeho práva nezákonným spôsobom. Zrážky môžu byť vykonávané nielen v rozsahu istiny, ale aj v rozsahu úrokov, poplatkov a sankcií, na ktoré odporca nemá nárok. Tým sa zasahuje do majetkovej sféry spotrebiteľa v nekontrolovateľnom rozsahu bez relevantného právneho titulu. Rovnako poukázal na rozpor Dohody o zrážkach zo mzdy so všeobecnou právnou úpravou OZ o právnych úkonoch v § 37 a § 39 OZ. Keďže ide o spotrebiteľskú zmluvu s poukazom na § 5a ods. 1 písm. a/ zák. č. 250/2007 Z.z. o ochrane spotrebiteľa Dohoda o zrážkach zo mzdy musí byť uzavretá vo forme osobitnej listiny, spotrebiteľ musí byť poučený o dôsledkoch tejto dohody a musí mu byť umožnené túto dohodu odmietnuť. Uvedená Dohoda o zrážkach zo mzdy je neprijateľnou zmluvnou podmienkou v zmysle § 53 OZ, nebola navrhovateľom individuálne dojednaná a navrhovateľ ako spotrebiteľ nemal možnosť ovplyvniť obsah formulárovej zmluvy. Dohoda o zrážkach zo mzdy je zákonným zabezpečovaním prostriedkom iba v prípade, ak je uzavretá v súlade so zákonom. Keďže táto Dohoda o zrážkach zo mzdy nebola uzavretá v súlade so zákonom, ňou odporca zasahuje do práv a majetku navrhovateľa, je potrebné mu ako spotrebiteľovi v súlade s vnútroštátnou, ako aj Európskou právnou úpravou zabezpečiť právnu ochranu a to nariadením predbežného opatrenia. V zmysle § 74 ods. 1 O.s.p. potrebu dočasnej úpravy pomerov medzi účastníkmi konania preukazoval tým, že zamestnávateľ navrhovateľa vykonáva zrážky z jeho mzdy na základe Dohody o zrážkach zo mzdy, ktorá bola uzavretá v rozpore so zákonom, ako aj s právnou úpravou EÚ. Dochádza k zásahu do majetkovej sféry navrhovateľa a teda aj k zásahu do vlastníckeho práva navrhovateľa. V tejto súvislosti poukázal na judikatúru Krajských súdov v Prešove, Košiciach, ako aj uznesenie NS SR sp. zn. 6Cdo/171/2010. Navrhol preto napadnuté uznesenie ako vecne správne potvrdiť. Krajský súd v Prešove (ďalej len „odvolací súd“) príslušný na rozhodnutie o odvolaní podľa § 10 ods. 1 zák. č. 99/1963 Zb. O.s.p. v znení neskorších predpisov (ďalej len O.s.p.), vzhľadom na včas podané odvolanie (§ 204 ods. 1 O.s.p.), preskúmal napadnuté uznesenie, ako aj konanie, ktoré mu predchádzalo v zmysle zásad vyplývajúcich z ust. § 212 O.s.p. a bez nariadenia pojednávania v súlade s ust. § 214 ods. 1, 2 O.s.p. zistil, že odvolanie odporcu nie je dôvodné. Súd prvého stupňa dospel k správnym skutkovým zisteniam a vec správne právne posúdil. Na tieto správnych skutkových zisteniach a posúdení sa nič nezmenilo ani v štádiu odvolacieho konania. Odvolací súd sa plne stotožňuje so závermi súdu prvého stupňa, ako aj s dôvodmi tam uvedenými, na ktoré odkazuje. Len na zvýraznenie správnosti rozhodnutia súdu prvého stupňa a k odvolacím námietkam odporcu na doplnenie konštatuje: Predbežné opatrenie možno vydať pred začatím konania (§ 74 O.s.p.), alebo po začatí konania (§ 102 O.s.p.). V oboch prípadoch je možné ho nariadiť z dvoch dôvodov, jedným je dočasná úprava právnych pomerov účastníkov, druhým potreba zabezpečiť výkon súdneho rozhodnutia, ak by mal byť ohrozený. Spoločným znakom oboch typov predbežných opatrení je ich predbežný - dočasný charakter. Znamená to, že sa nimi upravujú pomery alebo zabezpečuje výkon rozhodnutia do doby, než súd vydá vo veci samé konečné rozhodnutie. Predbežné opatrenie preto musí mať vzťah k právnemu vzťahu, ktorý je alebo bude predmetom konania vo veci samej. Podmienkou pre rozhodnutie súdu o podanom návrhu na vydanie predbežného opatrenia nie je vykonávanie dôkazov v rozsahu predpokladanom v § 120 a § 153 ods. 1 O.s.p. Vzhľadom k zákonom predpokladanej naliehavosti dočasnej úpravy právnych pomerov účastníkov súd rozhoduje o predbežnom opatrení na základe osvedčenia tvrdení navrhovateľa, spravidla bez vypočutia účastníkov. Práva žalovaného účastníka sú chránené jeho oprávnením napadnúť opravným prostriedkom rozhodnutie súdu, ktorým bolo vyhovené návrhu na vydanie predbežného opatrenia. Podmienky osvedčenia tvrdenia a skutočnosti ako postačujúci podklad pre vyhovenie návrhu na vydanie predbežného opatrenia majú za následok aj to, že konečné rozhodnutie vo veci samej je závislé od následne vykonaného dokazovania, a že predbežné opatrenie v danom prípade neprejudikuje konečné rozhodnutie vo veci samej. Navrhovateľovi postačuje k vyhovuje jeho návrhu na vydanie predbežného opatrenia iba osvedčiť naliehavosť potreby dočasnej úpravy vzťahu medzi účastníkmi. Podmienkou na vydanie predbežného opatrenia na návrh účastníka je vecná súvislosť medzi navrhovaným predbežným opatrením a právnym vzťahom ktorý je, alebo má byť predmetom konania vo veci samej. Predbežným opatrením môže súd nariadiť účastníkovi, najmä aby niečo vykonal, niečoho sa zdržal alebo znášal. Predbežným opatrením možno nariadiť povinnosť niekomu inému než účastníkovi len vtedy, ak to možno od neho spravodlivo žiadať ( § 76 ods. 1 písm. f), ods. 2 O.s.p. ). Z obsahu predmetného spisu bolo zistené, že navrhovateľ sa návrhom vo veci samej domáhal určenia neplatnosti Dohody o zrážkach zo mzdy, ktorá je súčasťou Zmluvy o úvere č. 5738525787 zo dňa 27.08.2012, uzavretej medzi účastníkmi konania. S poukazom na ust. § 37, § 39, § 52 a § 551 OZ, ako aj § 5 ods. 1 písm. a/ zák. č. 250/2007 Z.z. o ochrane spotrebiteľa rovnako poukazujúc na judikatúru Najvyššieho súdu SR, Krajských súdov v Nitre, Košiciach, Prešove, aj Európskeho súdu považoval Dohodu o zrážkach zo mzdy za neprípustnú a neplatnú. Takáto dohoda o zrážkach zo mzdy poskytuje odporcovi neobmedzenú možnosť uspokojenia svojich nárokov voči spotrebiteľovi do akejkoľvek miery, teda aj nárokov vyplývajúcich z neprijateľných zmluvných podmienok a ustanovení zmlúv v rozpore so zákonom. Odporca pristúpil k vykonaniu zrážok zo mzdy dlžníka vo výške 126,85 eur, teda v sume vyššej než je výška dohodnutej splátky. Vykonávaním zrážok zo mzdy navrhovateľ na základe neplatnej Dohody o zrážkach zo mzdy dochádza k zásahom do jeho majetkovej sféry a udržiava sa objektívny stav právnej neistoty. Brániť sa je možné iba predbežným opatrením, ktorým sa zabezpečí zamedzenie neoprávnených zásahov do majetkovej sféry navrhovateľa, teda do jeho vlastníckeho práva. Navrhovateľ naliehavý právny záujem v zmysle § 80 písm. c/ O.s.p. preukazoval tým, že v súčasnosti zamestnávateľ vykonáva navrhovateľovi pravidelné mesačné zrážky zo mzdy, čím pretrváva stav zásahu do jeho majetkovej sféry a to z neplatnej Dohody o zrážkach zo mzdy. Navrhovateľ preto navrhol rozsudkom určiť, že predmetná Dohoda o zrážkach zo mzdy je neplatná a žiadal priznať náhradu trov konania. Súčasne so žalobou podal aj návrh na nariadenie predbežného opatrenia v znení, aby súd uložil zamestnávateľovi navrhovateľa spoločnosti Schüle Slovakia, s.r.o., so sídlom v Poprade povinnosť nevykonávať zrážky zo mzdy navrhovateľa na základe uvedenej Dohody o zrážkach zo mzdy. Účelom predbežného opatrenia nie je prejudikovanie práv a záujmov účastníkov, ale rýchla úprava, ktorou sa docieli poskytnutie okamžitej procesnej ochrany účastníkom pred možnými následkami bezprostredne hroziacej ujmy. Ide teda o úpravu dočasnú, ktorá bude trvať iba do právoplatného rozhodnutia vo veci samej. Konanie o predbežnom opatrení v žiadnom prípade nenahrádza základné konanie. V rámci predbežného opatrenia sa jednotlivé dôkazy nevykonávajú a nevyhodnocujú. Stačí, aby bolo právo osvedčené. Právo je osvedčené vtedy, ak sa nárok vzhľadom na všetky okolnosti prípadu javí ako pravdepodobný. Odvolací súd z vyššie uvedeného vyvodil, že v predmetnom prípade navrhovateľ potrebu dočasnej úpravy vzťahu medzi účastníkmi konania osvedčil. Vedie sa konanie vo veci samej a realizáciou Dohody o zrážkach zo mzdy, ktorú navrhovateľ považuje za neplatnú, môže byť negatívne zasiahnuté do jeho majetkovej sféry. Keďže pred nariadením predbežného opatrenia sa nevykonávajú dôkazy, tieto budú vykonávané až v konaní vo veci samej až pri rozhodovaní o žalobe bude v konečnom dôsledku vyriešená otázka platnosti zmluvy uzavretej medzi účastníkmi konania. Až vtedy bude možné ustáliť, či namietaná Dohoda o zrážkach zo mzdy je alebo nie je platnou. Keďže zamestnávateľ navrhovateľa je povinný zo zákona vykonávať zrážky zo mzdy napriek tomu, že Dohodu o zrážkach zo mzdy navrhovateľ považuje za neplatnú, čo však zamestnávateľ navrhovateľa nie je oprávnený skúmať a posudzovať. K ďalším odvolacím dôvodom odporcu je potrebné uviesť, že aj podľa názoru odvolacieho súdu v danom prípade boli splnené zákonné predpoklady na nariadenie predbežného opatrenia v súlade s ust. § 74 ods. 1 O.s.p. Návrh na nariadenie predbežného opatrenia má všetky zákonom predpísané náležitosti, boli v ňom opísané rozhodujúce skutočnosti odôvodňujúce nariadenie predbežného opatrenia, ako aj uvedené podmienky dôvodnosti nároku, ktorému sa má poskytnúť predbežná ochrana, tiež odôvodnenie nebezpečenstva ujmy, ktorá bezprostredne hrozí navrhovateľovi a preukázaná potreba dočasnej úpravy pomerov medzi účastníkmi konania. Nedôvodnou je aj ďalšia námietka odporcu, že napadnuté uznesenie nie je ani v prospech navrhovateľa, nakoľko nedochádza k znižovaniu jeho záväzku, ako aj sumy, z ktorej bude musieť platiť príslušenstvo pohľadávky odvolací súd konštatuje, že takýto záver odporcu je potrebné považovať za nesprávny. Vykonávanie zrážok zo mzdy navrhovateľa nepochybne zasahuje do jeho majetkovej sféry, je preto nepravdepodobné, aby ďalší výkon zrážok bol v prospech navrhovateľa. V tejto súvislosti odvolací súd poukazuje na to, že v zmysle úverovej zmluvy výška mesačnej splátky bola dohodnutá sumou 121,85 eur, pritom odporca požadoval zrážky zo mzdy vo výške 126,85 eur, čo vyplýva z jeho žiadosti o realizáciu Dohody o zrážkach zo mzdy zo dňa 05.08.2014, zaslanej platiteľovi mzdy navrhovateľa. Už z uvedeného vyplýva, že na základe Dohody o zrážkach zo mzdy odporca si uplatnil vykonávanie zrážok vo vyššej sume, ako bola dohodnutá mesačná splátka poskytnutého úveru. Už uvedená skutočnosť odôvodňuje záver o potrebe nariadenia predbežného opatrenia podľa návrhu. Navrhovateľ súčasne s návrhom vo veci samej podal aj návrh na nariadenie predbežného opatrenia. Tento odôvodnil tým, že odporca jeho zamestnávateľa vyzval na vykonávanie zrážky zo mzdy a tieto aj sú vykonávané. Je teda obava, že odporca naplní zásah do jeho majetku bez súdneho prieskumu zmluvných ustanovení a bez toho, aby bol známy výklad únijného práva, a táto obava sa aj reálne naplnila. Ak je Dohoda o zrážkach zo mzdy rozporná s únijným právom, je principiálne neprípustné, aby sa použil tento problémový zabezpečovací inštitút. Nie je preto možné súhlasiť s tvrdením odporcu, že vydané predbežné opatrenie je nedôvodné, neupravuje dočasné pomery účastníkov a oboch ich poškodzuje. Jednoznačne je možné konštatovať, že vykonávanie zrážok zo mzdy na základe Dohody, ktorá je jednou zo zmluvných strán namietaná ako neplatná, zasahuje do majetku navrhovateľa a preto realizácia výkonu zrážok zo mzdy nepochybne zasahuje do jeho majetkovej sféry. Zo samotnej povahy inštitútu predbežného opatrenia vyplýva, že tento má iba dočasný charakter, teda iba dočasne upravuje pomery účastníkov konania. Ak sa následne v konaní vo veci samej preukáže, že nárok navrhovateľa nie je dôvodný, odporca v dôsledku predbežného opatrenia neutrpí žiadnu nenapraviteľnú ujmu. Odvolací súd ešte uvádza, že navrhovateľovi ako spotrebiteľovi je potrebné poskytnúť ochranu a to najmä za situácie, keď existuje nebezpečenstvo, že sa v euronekonformnom procese zrážok zo mzdy na základe Dohody umožňuje uhradiť plnenie z neprijateľných zmluvných podmienok bez súdnej kontroly, na ktorú skutočnosť musí brať súd ohľad. Inštitút Dohody o zrážkach zo mzdy totiž umožňuje obísť dôležitý prvok únijného práva, a to ex offo súdnu kontrolu zmluvných podmienok, či tieto nespôsobujú hrubú nerovnováhu v právach a povinnostiach v neprospech spotrebiteľa (neprijateľné zmluvné podmienky). Aj s poukazom na znenie písomných pripomienok európskej komisie vo veci C-30/12 Valéria Marcinová/ Pohotovosť, s.r.o. je zdôraznená správnosť záveru prvostupňového súdu: „Článok 6 smernice Rady 93/13/EHS z 05.04.1993 o nekalých podmienkach v spotrebiteľských zmluvách sa má vo svetle efektivity vykladať v tom zmysle, že bráni uplatňovaniu takej vnútroštátnej právnej úprave, ktorá neumožňuje vnútroštátnemu súdu preskúmať aj bez návrhu nekalosť zmluvných podmienok v zmluve o spotrebiteľskom úvere zabezpečenej dohodou o zrážkach zo mzdy, ale neumožňuje v tejto súvislosti vnútroštátnemu súdu vydať predbežné opatrenia za účelom pozastavenia vykonávania zrážok z dlžníkovej mzdy. Článok 4 a 14 smernice Rady 87/102/EHS z 22.12.1986 o aproximácií zákonov a iných právnych predpisov a právnych opatrení členských štátov, ktoré sa týkajú efektivity v tom zmysle, že bránia uplatneniu takej vnútroštátnej právnej úprave, ktorá neumožňuje vnútroštátnemu súdu preskúmať aj bez návrhu súlad zmluvy o spotrebiteľskom úvere zabezpečenej dohodou o zrážkach zo mzdy s ustanoveniami preberajúcimi do vnútroštátneho právneho poriadku článok 4 uvedenej smernice alebo neumožňuje v tejto súvislosti vnútroštátnemu súdu vydať predbežné opatrenie za účelom pozastavenia vykonávania zrážok z dlžníkovej mzdy“. Z uvedeného je možné jednoznačne vyvodiť záver o tom, že navrhovateľ osvedčil potrebu dočasnej úpravy pomerov účastníkov konania a to do skončenia konania vo veci samej. Je potrebné poukázať aj na čl. 20 ods. 1 prvá a druhá veta, ods. 3 Ústavy SR. Podľa uvedeného je jednoznačné, že vlastnícke právo navrhovateľa k mzde je nutné rovnako chrániť ako nároky odporcu, čím v odvolaní namietaná proporcionalita musí byť vnímaná aj v uvedených intenciách. Uvedené platí najmä za situácie, keď je zasahované do majetku navrhovateľa na základe právneho úkonu, ktorého platnosť navrhovateľ namieta. Záverom je ešte potrebné uviesť, že v ust. § 76 ods. 4 O.s.p. je upravený postup súdu, ak vyhovuje návrhu na vydanie predbežného opatrenia v celom rozsahu a stotožňuje sa so skutkovými a právnymi dôvodmi návrhu, kedy stačí, aby uvedenú skutočnosť skonštatoval v odôvodnení a ďalšie dôvody nemusí uvádzať. Preto ak uvedené ustanovenie súd prvého stupňa využil, nemôže sa úspešne odvolateľ domáhať zrušenia rozhodnutia z dôvodu nedostatočného odôvodnenia. Odvolací súd preto napadnuté uznesenie súdu prvého stupňa z vyššie uvedených dôvodov postupom podľa § 219 ods. 1 O.s.p. ako vo výroku vecne správne potvrdil. Je potrebné ešte uviesť, že v zmysle ust. § 221 ods. 3 O.s.p. o odvolaní proti uzneseniu o návrhu na nariadenie predbežného opatrenia odvolací súd môže rozhodnúť tak, že zruší rozhodnutie, len ak zastavuje konanie. Nie je preto možné rozhodnúť o odvolaní tak, ako to odvolateľ navrhoval, že sa zruší uznesenie a vec vráti súdu prvého stupňa na ďalšie konanie. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8715213937.1 (dáta aktuálne k 11. 11. 2026). Záväzné je znenie zverejnené súdom.




